
-Kad se pred koju godinu stala u nas raz- 
vijati amaterska kinematografija, polazili 
smo i mi svijetom s kinokamerom u ruci. 
U to doba pada otkriće Haulikove spomen- 
ploče u slovačkoj Trnavi i pohod našega 
Jeronimskoga Književnog Društva u hrvat- 
sko selo Chorvatsky Grob u Slovačkoj, za- 
nimljivo za nas nesamo u jezičnom, nego i 
folklorističkom pogledu uopće, pa smo u 
svoju kinokameru uhvatili i izradili ama- 
terski film, koji nam oživljuje drage uspo- 
mene na naš boravak u Slovačkoj. 

Naredne nam se godine pruža prilika, 
da u proljeće izvan visoke turističke sezone 
posjetimo Knin, Trogir i Split i da skoro 
doslovce pođemo »Stopama hrvatskih na- 
rodnih vladara«. Na tom nas je putu u 
prvom redu zanimalo sve ono, što osvjet- 
ljuje našu narodnu povjesnicu, doba naših 
narodnih vladara i prvoga kršćanstva. A 
tko će nam u tim stvarima biti u Splitu 
pouzdaniji evokator naše prošlosti, bolji 
tumač dragih ostataka iz davnih vremena, 
ljubezniji oživitelj i najmanjih sitnica iz 
narodne prošlosti, ako li ne klasični naš 
don Frane ? Ljubav, koju je gojio prema 
našem Društvu sv. Jeronima, prenio je i 
na nas, i s neobičnom susretljivošću obi- 
lazio s nama sve starine počevši od Mu- 

zeja pa sve do krstionice, Peristila i kra- 
ljeve kapelice sv. Martina iz IX. st. u zidu 
Zlatnih Vrata (Porta Aurea). Znajući, da 
su to momenti, koji se više ne će vratiti, 
hvatali smo ih u svoju kameru, da nam 
ostanu kao zahvalno sjećanje na nezabo- 
ravne časove. 

Još iste godine boravio je don Frane u 
Zagrebu na velebnom euharistijskom kon- 
gresu. Ni tu nismo propustili, da našeg 
don Franu ne zadržimo u živoj slici. Iza" 
svečane sv. mise, koju je celebrirao na 
Jelačićevu trgu preuzv. gosp. Apostolski 
Nuncij, bilo je zgode, da don Franu sni- 
mimo u društvu njegovih prijatelja. 

Danas, kad našega don Frane nema više 
među živima, naši nam filmovi postaju još 
draži i skupocjeniji. Zato smo ga izvadili 
iz njihova spremišta i pustili da pred naše 
oči dovedu don Franu Onako, kakav je 
među nama bio za života. Nekoliko slika 
iz toga svog filma dajemo u ovom broju 
Obitelji njezinim čitaocima. 

Dr Stjepan i Domagoj Marhulin 
Se slike uzete iz filma, koji su snimili Dr Stjepan i 
Domagoj Marki. I n 

ČUVAR SVETOGA KAMENJA 

U spomen f dru Frani Bulieu 

Umro je don Frane Bulić! Ta vijest tužno je 
odjeknula svim našim krajevima i u čitavom 
naučnom svijetu. U hrvatskoj metropoli viju se 
crne zastave, Split i okolica zaodjenuti su dubo- 
kom crninom, a svaki kutić naše zemlje s veli- 
kom tugom primit će tu tužnu vijest. 

Umro je najveći i najumniji naš čovjek, uče- 
njak svjetskoga glasa, jedan od prvih kršćanskih 
arheologa, uzorni rodoljub i uzorni svećenik. 
To je najslavnije ime u čitavoj našoj domovini, 
a dobro je poznato i kod svih kulturnih naroda. 

Kroz splitske ulice ne će više stupati odmje- 
renim i ravnim korakom grandiozna figura veli- 
kog naučenjaka, u splitskom muzeju, na ruše- 
vinama rimskih i starohrvatskih spomenika neće 
se čuti njegova riječ, koja je oživljavala rim- 
sku i hrvatsku prošlost, na svjetskim arheolo- 
škim kongresima ne će se naučenjaci diviti nje- 
govom naučnom izlaganju. 

Naša prošlost u pisanim spomenicima ne da 
se zamisliti bez don Frane, nestora naše povije- 
sti i arheologije. Na solinskom polju, ispod 
ogromnih gomila kamenja srušenoga Solina 
otkrio je ovaj grad velike i slavne prošlosti: 
kao čarobnjak oživljuje gradske zidine, pogan- 
ska groblja i groblja kršćanskih mučenika, ma- 
nastirine, vodovod, amfiteatar, bazilike itd. Iz 
pisanih spomenika otkrio nam je povijest po- 
ganskog i kršćanskog Solina. 

Ali kod toga se nije zaustavio. Kako je kraj 
od Trogira do Omiša kolijevka hrvatske povi- 
jesti, kraljevskih hrvatskih dvoraca, crkava i za- 
dužbina, otkrio je i taj dio naše prošlosti, da ona 
sine kao meteor u svom sjaju. Otkrivši crkve i 
zadužbine hrvatskih vladara traži i njihove gro- 
bove. U vrijeme, kad se pokušalo stvoriti mi- 
šljenje, da smo narod bez prošlosti, da čak ni- 
jesmo imali ni okrunjenih vladara, don Frane 
nakon dugogodišnjeg ustrajnog traganja pro- 
nalazi grob i nadgrobni natpis kraljice Jelene, 
udove hrvatskoga kralja Mihajla Krešimira, a 
majke kralja Stjepana. Taj je glasoviti natpis 
sastavio od preko 90 komadića razdrobljenog 
kamenja. U hrvatskom prijevodu taj natpis glasi: 
»U ovom grobu počiva Jelena, službenica 
Božja, žena kralja Mihajla, a majka 
kraljaStjepana, koja je bila vladarica. Dne 
8. listopada umrla je u miru. Ovdje bi sahranjena 
godine od utjelovljenja Gospodnjega 976. Ona, 
koja je za života bila kraljevstvu majka, posta 
majkom sirota i zaštitnicom udovica. Ovamo po- 
gledavši, čovječe, reci: »Bože, smiluj joj se duši!« 

Na glas o tom otkriću zazvonila su sva zvona 
solinskih i splitskih crkava, a brzojavna žica ja- 
vila je tu vijest Zagrebu. 


Slika desno: 

Otkrio je i mnogobrojne kamene spomenike 
u okolici starodrevnog kraljevskog Knina, što 
ih je izdao u djelu »Hrvatski spomenici u knin- 
skoj okolici«, zatim natpise Trpimira, Branimira 
i krunidbenu crkvu kralja Zvonimira. 

Njegovim nastojanjem sastao se u Splitu, od- 
nosno u Solinu, prvi kongres kršćanskih arheo- 
loga godine 1894., kojemu je on predsjedao. 
Jednom zgodom pripovijedao mi je o tom kon- 
gresu. Bilo je oko 300 arheologa. Kad su iz So- 
lina išli na izlet u Kaštela, tamo ih je narod 
dočekao s barjacima i glazbama kličući im: »Ži- 
vih ljudi svetoga kamenja!« A don Frane je bio 
doista vjeran čuvar toga svetoga kamenja kroz 
nekoliko decenija. 'Na kongresu u Raveni god. 
1932. don Frane je doživio pravo slavlje, pa 
se i tom prilikom vidjelo, koliko je cijenjen 
u naučnom svijetu. 

Koliko je simpatija uživao don Frane u na- 
učnom svijetu, dokazuje i veliki naučni zbornik 
»Strena Bulićiana«, ikoji je izašao prigodom 
75. godišnjice njegova naučnoga rada, gdje su 
uz priloge naših stručnjaka i prilozi stručnjaka 
svjetskoga glasa iz drugih država. 

Msgr dr Frane Bulić upoznao je čitav kulturni 
svijet s našom slavnom prošlosti. Napisao je 
golemi broj knjiga o rimskim i starohrvatskim 
iskopinama i spomenicima na hrvatskom, tali- 
janskom, latinskom i njemačkom jeziku. Naj- 
veći dio svoga rada objelodanio je u »Vjesniku 
za arheologiju i povijest dalmatinsku.« Čitavih 
pedeset godina uređivao je taj vjesnik, najprije 
na talijanskom, a kasnije na hrvatskom jeziku. 
Sarađivao je i u drugim naučnim časopisima, a 
da i ne spominjemo bezbroj njegovih članaka, 
popularno pisanih, u dnevnim novinama. Sudje- 
luje gotovo na svim svjetskim arheološkim kon- 
gresima. Prijateljuje s vladarima, državnicima i 
naučenjacima. Svi se dive njegovoj golemoj obra- 
zovanosti, njegovu zanimljivom i duhovitom 
načinu govora i njegovoj pojavi, koja je u prvi 

mah ulijevala u čovjeka zanos, udivljenje i po- 
štovanje. Postao je članom gotovo svih svjet- 
skih naučnih, naročito arheoloških društava i 
akademija. Dobio je velik broj odlikovanja naj- 
višega stepena. 

Don Frane Bulić bio je velik i kao rodoljub. 
Iako oduševljen ljubitelj rimske starine, bio je 
neumoljivi borac za hrvatski karakter istočne 
obale Jadranskoga mora. Bio je dugo godina 
narodnim zastupnikom na carevinskom vijeću 
u Beču i u dalmatinskom pokrajinskom saboru 
u Zadru. Bio je odlučni pristaša sjedinjenja Dal- 
macije s Hrvatskom. I za vrijeme svjetskoga 
rata je. otvoreno, javno i odlučno istupao za 
narodne interese. Naročito je veliku ljubav po- 
kazivao za Split i za svaki pedalj užeg svog za- 
vičaja, iza Splita najviše je volio Zagreb, a ko- 
liku je ljubav uvijek pokazivao za narod svoj i 
domovinu, o tom bi se mogla napisati cijela po- 
glavlja. Kao svećenik Ibio je pravi službenik 
Božji, revan i savjestan u svojim dužnostima, 
sinovski odan Ctkvi i njezinim poglavarima. 

Njegova nesebičnost, čestitost i plemenitost 
bili su poslovični. Bio je čvrst i neslomiv ka- 
rakter, bdio je nad čistoćom javnoga života. Bio 
je čovjek »gorostasnog uma, dječjega srca, že- 
ljeznoga karaktera i katonskoga značaja.« 

Rođen je g. 1846. u Vranjicu kod Splita. Učio 
je u glagoljaškom sjemeništu u Prikom, a gimna- 
ziju i bogosloviju u Zadru. U Beču je studirao 
povijest i arheologiju, postao profesor, nadzor- 
nik, ravnatelj gimnazije i konačno ravnatelj ar- 
heološkog muzeja za Dalmaciju. S položaja ra- 
vnatelja gimnazije bio je uklonjen, jer su đaci u 
jednom razredu iznakazili sliku austrijskog cara 
Franje Josipa I. 

Don Frane je duhovito i zanimljivo znao pri- 
čati o svojim doživljajima, o iskopinama, o po- 
vijesti i pojedinim osobama, naročito iz rimske 
povijesti, o solinskim seljacima i njihovu načinu, 
kako su mu prodavali nađene starine itd. Svoja 
pričanja začinio bi anegdotama i latinskim cita- 
tima. Često sam puta bio s njime u splitskom 
muzeju, u solinskom »Tusculumu« i na iskopi- 
nama. To su mi najugodnija sjećanja i doživljaji 
iz života. U čestitci poslanoj mi iz Rogaške Sla- 
tine prilikom moga vjenčanja citirao je Tacita 
(Agricola VI): »Idque matrimonium ad maiora 
nitenti decus ac robur sit.« (Taj brak neka bude 
dikom i okrepom onome, koji teži za višim.) 


Pred samu smrt pokojnik je prijateljima i 
prisutnim biskupima preporučivao, da se brinu 
za studij povijesti i arheologije. Pokojnik je 
uzdisao od teških boli i obraćao se neprestano 
prema biskupima govoreći: »Nemojte mi zabo- 
raviti na proučavanje kršćanske arheologije! 
Nastojte oduševiti za to naše svećenike!« 

U svojoj oporuci ističe, da osobnih neprija- 
telja nije imao, nego neprijatelja svojih načela,, 
bilo znanstvenih bilo političkih. »Ja svakome 
opraštam, a meni neka svak oprosti, ako sam. 
u svom temperamentnom zanosu protiv koga 
što uvredljivo ili rekao ili pisao.« »Uvjereni pa- 
cifista, koji sam za vrijeme svjetskoga rata,, pa 
i iza rata, imao neprilika, hoću da i iza moje 
smrti osudim rat i ratno stanje po svijetu, koje 
je upropastilo i upropašćuje čovječanstvo.« »Na- 
stojao sam vršiti u životu pomoću Božjom svoje 
dužnosti prema Crkvi, prema svojemu staležu,, 
prema svojem hrvatskom narodu, prema zna- 
nosti, koju sam idealno prigrlio. Na ovome po- 
lju imao sam dosta iskrenih i privrženih prija- 
telja, osobito po Evropi. Svima za tu ljubav od 
srca zahvaljujem.« Oporuku završava ovako: 
»Prinosim milostivom Bogu svoj život kao 
žrtvu za svoje grijehe i primam već sada naj- 
većom poniznošću vrst smrti, koju će mi milo- 
stivi Bog poslati. Svoju dušu preporučujem mi- 
losrđu Božjem, Djevici Mariji, sv. Franji Asiš- 
kom, posredovanjem svetih solinskih mučenika.« 

S pravom se pozvao na solinske mučenike kao 
posrednike, jer se kroz decenije brinuo oko nji- 
hovih grobova. Svoje vječno obitavalište oda- 
brao je u blizini njihova svetog počivališta, malo 
udaljen, ne držeći se dostojnim da bude upo- 
redo s njima pokopan. Na svoj sarkofag postavio 
je skromni natpis: »Hic iacet Franciscus peca- 
tor et indignus presbyter.« (Ovdje počiva Fra- 
njo grešnik i nevrijedni svećenik.) 

Svoju osobitu ljubav pokazivao je veliki po- 
kojnik i prema Hrvatskom književnom društvu 
sv. Jeronima, koje je izdalo njegovu knjigu: 
»Stopama hrvatskih narodnih vladara«. Don 
Frane Bulić postao je prvim počasnim članom 
Društva sv. Jeronima. 

Uspomena na tog velikog učenjaka i rodo- 
ljuba vječno će živjeti u našem narodu. Glavni 
ciljevi njegova života bili su: znanstvena istina, 
čestitost, karakternost i poštenje u privatnom 
i javnom životu, ljubav prema narodu i rad na 
slavu Božju. MARKO VUNIĆ 


NEKOĆ SU LJUDI ZNALI, KAD ĆE UMRIJETI 


Poljska narodna priča 


Išao je jednom Isus sa svetim Petrom po svi- 
jetu. I gle, spaze seljaka, kako s nekoliko stru- 
kova slame veže polomljeni točak. 

»Zašto ne popraviš točak, kako treba?« upita 
ga Isus. 

»Čemu da ga popravljam? Ta ionako ću su- 
tra umrijeti, pa bi bilo šteta posla.« 


Čuvši te riječi okrene se Isus k svetom Petru 
i reče mu: 

»Vidiš, Petre, kako je zlo, kad ljudi znadu 
sat svoje smrti: tada više ni za što ne mare.« 

I blagoslovi Isus svijet, te od toga časa nitko 
više ne zna, kada će umrijeti. 

Izvorna novela 


GRLICE KRUŽE NAD ŽITOM 


Njegovi su preci bili veliki bogataši, ali su mu 
zbog rasipnog (života ostavili malu kućicu i ko- 
mad zemlje blizu jednog sela. On se nije jadao. 
Težak život u kući roditelja, u kojoj su uvijek 
bile svađe i prepirke zbog vječito pijanog oca, 
prouzrokovao je, da mu je ta kućica sa malim 
komadićem zemlje donijela tihu i istinsku radost. 
On je volio život na toj osami. Volio je pri- 
rodu. Obrađivao je tu zemlju i veselio se svom 
radu. Bio je sretan. Jedino, što je zasjenjivalo 
njegovu sreću, bila je njegova potpuna samoća, 
bez ikoga, s kime bi mogao podijeliti radost. 

Jednoga je dana otišao da traži ženu sa očima 
plavim kao nebo iznad njegove kuće i sa kosama 
žutim kao žito, što se talasa na njegovu polju. 
Tražio ju je u raskošnim, sjajnim palačama. Na- 
dao se, da će naći takvu ženu kod bogatih ljudi, 
gdje su meki bijeli jastuci izvajali blagi izraz 
ženskih lica. Ali je nije našao. Te su žene imale 
blage crte, ali u njihovim je očima bilo nešto, 
što ga je odbijalo. I vraćao se kući. 

Prolazeći kroz selo, u kojega se blizini nala- 
zila njegova kućica, jako ožedni i zaustavi se 
tada u predvečerje pred jednom kolibom, da za- 
traži vode. Preko tarabe je vidio mladu seljanku, 
kako muze kravu, i zamoli je, da mu pruži čašu 
vode. Pomuzavši kravu ona skoči s radošću, da 
podvori umornog putnika. Kad mu je pružala 
čašu, snebi se on pred jednostavnom ljepotom 
te priproste djevojke. Crte njena lica nisu bile 
fine, ali je u njenim očima, plavim kao nebo, 
sijala neizreciva blagost. A njeni su uvojci, bili 
žuti kao žito njegova polja. Ona je bila puna 
čiste radosti kao bijele grlice, što su kružile iz- 
nad toga polja. One su uskoro još veselije kru- 
ižile, jer su dobile drugaricu, koja ih je sa po- 
mnjivom brigom hranila i mazila osjetljivom 
nježnošću. Sve je tu živjelo u čistoj i vedroj lju- 
bavi: i bijele grlice i plava seljanka i on. 

Jednog se dana razboli najstarija grlica, a to 
je jako rastužilo njenu hraniteljicu. Ona je cijelo 
svoje slobodno vrijeme posvetila njezi bolesne 
grlice. Više nije bila vesela, pa ni onda, kad bi 
se sastala nakon rada sa svojim mužem. On je 
tada vidio, da ona nije njega voljela više od tih 
grlica. Pa da, ona ga je voljela jednako kao i 
to plavo nebo, kao žitorodna polja i bijele grlice. 

Tad je njegovu dušu obuzela silna tuga, koja 
ga nije ostavljala ni onda, kad je ozdravila grli- 
ca i kad je njegova žena opet radosna njemu 
obraćala pažnju. I jednog mu je dana sinula 
strašna misao, koju je on nakon duže borbe u 
sebi i ostvario. Zatvorio je drugaricu svoje sa- 
moće u jednom mračnom prostoru, kamo nije 
prodirao ni tračak sunca. Htio je, da ona pot- 
puno bude njegova. Da njena ljubav pripada 
samo njemu. Ona se nije na njega ljutila. Samo 
se blago smiješila, kad bi njoj dolazio. 

Čeznula je za plavim nebom, i grlicama, za 
žitorodnim poljima i za suncem, što ih pozla- 
ćuje. A kad je on doznao, da ona ipak čezne za 


drugim stvarima i da ih jošte ljubi, tada se raz- 
ljutio i pustio ju je na slobodu. Sagradio je vi- 
soki zid, koji je dijelio njegovo polje od njezina, 
a svatko je od njih dvoje imalo posebni ulaz u 
kuću. Između ta dva ulaza bila je također ogra- 
da. Nisu se više viđali. Njega je silna čežnja mo- 
rila za njom. Borio se krvavo sam sa sobom. 
Htio je da vidi, voli li ga više od svega drugog, 
što je okružuje. Međutim ona je iz dana u dan 
nestajala. Izgarala ju je čežnja* bezgranična 
čežnja za njim. Jer ona je voljela sve te ljepote 
oko sebe, ali je nada sve voljela njega. Ona je 
silno voljela to plavo nebo, te bijele grlice, ta 



PREKO TARABE JE VIDIO MLADU SELJANKU . . . 


žuta, žitorodna polja, ali voljela ih je tako jako 
u svijetlu svoje ljubavi. Ona je sve to tako vo- 
ljela, jer je njega voljela. I kad je on jednoga 
dana shrvan od čežnje za njom provalio visoki 
zid, našao ju je mrtvu pred zidom. Jamačno je 
umrla u posljednjem, nemoćnom naporu, da pre- 
đe visoku ogradu. Umrla je čista, nježna grlica 
iz bezgranične čežnje za svojim dragim. Umrla 
je zauvijek. I više nikad ne će njezin smijeh raz- 
lijevati svoje blage, zvonke drhtaje preko usta- 
lasanog žita, više nikad ne će njene riječi opa- 
jati tihom, nježnom glazbom. Beskrajna je tuga 
stiskala njegovo srce. On je pao na zemlju i 
ljubio dugo njene oči, umorne od čežnje. Ali ih 
nije oživio. I kad su se njegove usne dotakle 
zadnji put njenih, bezgranična je tuga tako jako 
stisnula njegovo srce, da je i ono umrlo. 

A bijele su grlice i dalje veselo kružile iznad 
žitnog polja, i nebo je i dalje bilo tako vedro, 
plavo, a žito se i tada tako blago njihalo na 
vjetru. Sve je bilo i dalje tako lijepo, kao da je 
pozivalo nove ljude, da uživaju u njihovoj lje- 
poti, da uživaju u miru, slozi, u vedroj i blagoj 
ljubavi. Jer sve je to stvoreno za ljude, koji tre- 
baju da se vole ljubavlju bijelih radosnih grlica. 

JERONIM KORNER 

ENGLESKI NAPISALA FLORENCE L. BARCLAY - PREVODI VOJMIL RABADAN 


Jane se prijazno nasmiješi sabranom društvu, 
sjedne za glasovir, zastade časak motreći lance 
od bijelih ruža i crvenih karamfila, a onda bez 
daljnjega odsvira ouverturu i zapjeva. 

Dubok i krasan glas ispuni dvoranu. Šutnja ' 
puna strahopočitanja spustila se na slušatelje. 
Svaki slog odjekivao je u tišini, moduliran tako 
meko i ljupko, da su se i neosjetljiva srca začu- 
dila oćutjevši ganuće. A oni, koji su bili sposobni 
za intenzivne osjećaje, zadrhtaše pod čarom te 
glazbe: 

Satovi, što ih provedoh s tobom, ljubavi moja, 

Za me su krunica bisernih zrna, 

Svakog ih dana prebirem jedno po jedno, 

Kao da gorljivo molim ružarij — svoj ružarij . . . 

Tiho, pobožno, nježno vinuše se te dvije po- 
sljednje riječi u zrak, noseći bezbroj uspomena, 
kao vjerna jeka ženskoga srca, koje se sjećalo 
nježnih časova prošlosti . . . 

Publici zastade dah . . . 

Osjećali su, da ne slušaju samo običnu roman- 
cu, već kucanje jednoga srca, a svaki je kucaj 
bio tako potresan, da su suze navirale na oči. 

Tada u tome glasu, koji je prve stihove otpje- 
vao nekud smireno, odjekne nagli crescendo 
bolne patnje: 

Svaka je ura zrno, a zrno svako molitva 
Sretnih dana, što osamljenu paraju dušu. 

Ja prebirem zrno po zrno čitavo čislo, 

Dok na kraju ne nađem Križ . . . 

Zadnji je stih pjevačica izrekla sa toliko snage 
i čuvstva, da je publika protrnula kao da je elek- 
trična iskra prostrujala kroz nju. Za stanke, koja 
je nakon toga nastala, pokazalo se očito, kakav 
je neodoljiv utisak pjesma polučila. 

Ali časak zatim glas se opet javi s novim pri- 
zvukom žara, koji nikada ne će ugasnuti, koji 
ne strepi ni pred kakvom patnjom: 

O uspomene, koje tješe i pale! 

Smiluj se, Bože, pomozi mi Ti, 

Dok ljubim zrno Svako, da naučim 
Cjelivat Križ . . . cjelivat Križ . . . 

U načinu, kako je Jane Champion izgovarala: 
»Ljubim zrno svako,« bilo je toliko neizrecive 
miline, koja je svojom strastvenom čežnjom 
odavala ljubav tako ženisku, tako čistu, tako li- 
jepu, tako nježnu, da je ličnost pjevačice išče- 
zavala. 

Pratnja, koja počima samim jednim akordom, 
završava jednom odsječenom notom: Jane je 
udari lagano, kao da žali, pa ustane od glasovira 
i htjede da napusti podijum, kad buran pljesak 
zaori dvoranom. Jane zastade časak oklijevajući, 
pogleda uzvanike tetkine kao da se začudila, što 
ih tu vidi. A onda lagani posmijeh zatitra u nje- 
zinim očima i preleti preko usana. Ostala je ča- 
sak stajati nasred podijuma, ponešto nespretno, 
gotovo uplašeno, a onda se okrene. Gospoda su 


vikala: »Još, još!«, ali ona je već silazila niz malo 
stubište podijuma. 

Dolje iza pozornice, u polumraku, očekivalo 
ju je novo iznenađenje, začudnije još, nego li 
oduševljenje njezinih slušatelja. 

Podno malih stepenica stajao je Garth Dal- 
main, lice mu je bilo blijedo kao u mrtvaca, a 
oči su mu blistale kao dvije zvijezde. 

Ostao je nepomičan sve, dok Jane nije stigla 
tik do njega. A onda ju je naglo pograbio za ra- 
mena i prisilio, da se okrene. 

»Vratite se natrag!« reče zapovjednim glasom, 
u kojemu je bilo toliko želje, da je Jane uzvi- 
nula k njemu pogled pun nijemog čuđenja. »Vra- 
tite se natrag na pozornicu i ponovite pjesmu! 
Od početka do kraja, riječ po riječ, notu po no- 
tu! Što stojite tu, što čekate? Vratite se natrag, 
kažem vam, vratite se natrag! Zar ne razumijete, 
da vi to morate učiniti?« 

Jane pogleda te oči, koje su se žarile kao va- 
tra, i primijeti u njima nešto, što je ispričavalo 
oštrinu glasa i naloga. Ne rekavši ni riječi, uspela 
se natrag stepenicama, prešla preko podijuma 
i sjela ponovo za glasovir. Odobravanje je još 
trajalo i podvostručilo se, kad se Jane pojavila, 
ali ona sjedne ni ne pomislivši na publiku. 

Proživljavala je novu i čudnovatu kušnju. Ni- 
kada u životu nije se jioš pokorila jednom oštrom 
nalogu. Kad je bila dijete, njezine su odgojite- 
ljice brzo primijetile, da je mogu sklonuti na 
poslušnost samo najvećim obzirima ili pozivajući 
se patetički na njezina plemenita čuvstva. Ta se 
crta njezina značaja nije ni kasnije promijenila, 
pa je čak i sama vojvotkinja govorila Jani: »Mo- 
lim vas lijepo«. A sad ju je eto mladić blijeda 
lica i vatrena oka natjerao bezobzirno, da se 
okrene, naloživši joj, da opet uziđe po stepeni- 
cama, da iznova otpjeva romancu, a ona ga je 
poslušala ne opirući se ni najmanje! 

Dok je sjedala, Jane je u sebi odlučila, da ne 
pjeva po drugi put Ružarij. Imala je više lijepih 
pjesama na svom repertoaru. Uzvanici su očeki- 
vali nešto drugo, zašto da ih razočara? 

Počela je da svira jedan prekrasan preludij 
Haen/delov, ali dok je svirala, javi se u njoj nje- 
zin osjećaj pravičnosti. Ne, kad se vratila da pje- 
va, nije poslušala mušicu impulzivnog djeteta, 
već volju duboko ganuta čovjeka, čije ganuće 
nije bilo obične prirode. 

To, što je Gartha Dalmaina toliko ganula, da 
je zaboravio svoju običajnu učtivost, bilo je za 
nju najveće priznanje, koje je mogla postići. 
Dok je svirala Haendelovu temu i to tako, te se 
činilo, kao da čitav jedan orkestar odgovara 
čvrstom pozivu njezinih prstiju, postala je svi- 
jesna onog: »Morate!« Garthovog i osjetila je, 
da treba poslušati . . . Dovršivši svoj komad za- 
, stade časak, a onda ponovo udari početni akord 
Ružarija i pokoravajući se Garthu zapjeva po 
drugi put: 


602 


Satovi, što ih provedoh s tobom, ljubavi moja, 

Za me su krunica bisernih zrna, 

Svakog ih dana prebirem jedno po jedno, ^ 

Kao da gorljivo molim ružarij . . . svoj ružarij . . . 

Svaka je ura zrno, a zrno svako molitva 
Sretnih dana, što osamljenu paraju dušu. 

Ja prebirem zrno po zrno čitavo čislo, 

Dok na kraju ne nađem Križ . . . 

O uspomene, koje tješe i pale! 

Smiluj se, Bože, pomozi mi Ti, ^ 

Dok ljubim zrno svako, da naučim 
Cjelivat Križ . . . cjelivat Križ . . . 

Kad je Jane sišla s podijuma, Garth je još uvi- 
jek stajao nepomično podno stepenica, njegovo 
je lice bilo još uvijek onako blijedo, ali iz očiju 
mu je nestalo onog izraza neutažene čežnje, koji 
je maločas prisilio Janu, da posluša ne opirući 
se i ne pitajući; divno svijetlo obasjavalo ih je 
sada, svijetlo obožavanja, koje je dirnulo Janino 
srce, jer još nikad nije vidjela nešto slično. Na- 
smiješila se silazeći polako niz stepenice i pružila 
mladiću obadvije ruke dražesnom i prijateljskom 
gestom: Garth pristupi i uze ih u svoje. 

Časak su šutjeli, a onda on reče potresenim 
glasom: 

»Božel.Oh, Bože!« 

»Ne spominjite tog imena uzalud!« prigovori 
Jane. 

»Uzalud! Oh, ne, nikad nisam ozbiljnije go- 
vorio. Svaki savršeni dar dolazi odozgo. Kad ne 
nalazim riječi, da pohvalim dar, zašto se čudite, 
što zazivam Onoga, od koga dar dolazi?« 

Jane pogleda mirno Garthove oči, i izraz za- 
dovoljstva osvijetli njezine zjene. 

»Vi ste dakle zadovoljni sa mojom roman- 
com?« upita. 

»Zadovoljan sa vašom romancom?« ponovi 
Garth, a na njegovu se licu pokaže neka zbunje- 
nost. »Ne znam, da li sam zadovoljan s vašom 
romancom!« 

»A onda čemu sva ova laskava priznanja?« 
upita Jane smijući se. 

»Jer ste vi odgrnuli zastor«, odgovori posve 
tiho Garth, »i ja sam unišao!« 

Držao je još uvijek Janine ruke u svojima. 
Izgovarajući posljednje riječi okrenuo ih je la- 
gano i prignuvši se poljubio jedan i drugi dlan 
s najnježnijim poštovanjem, a onda joj pusti 
ruke i iščezne, a Jane iziđe sama na terasu. 

VII. 

GARTH NALAZI SVOJ RUŽARIJ. 

Jane je te večeri ostala tek kratko vrijeme 
u salonu. Zabava, koja je tamo vladala, nije bila 
po njezinom ukusu, a pohvale, kojima su je oba- 
sipali, smetale su joj. Osim toga, osjećala je po- 
trebu za samoćom svoje sobe, da razmisli o ono- 
me, što se odigralo između nje i Gartha nakon 
koncerta. 

Jane je bila svijesna, da je u tome događaju 
bilo nešto, čemu ona nije mogla prodrijeti do 
dna, i da je taj posljednji čin Garthov probudio 
u njoj osjećaje, koje nije nikako shvaćala. Na- 

čin, kako joj je on poljubio ruke bio joj je veoma 
neprijatan, a opet Garth je u taj svoj čin ulio 
neku strast punu poštovanja, koja je na Janu 
pravila dojam posvećenja, kao da ju je time iza- 
brao, da tješi ljudska srca darom pjesme, koja 
oplemenjuje i uzdiže. Osjećala je još uvijek trag 
usana na dlanovima svojih ruku i nije nikako 
mogla da se otrese tog utiska: činilo joj se, kao 
da je nešto opipljivo ostalo na njima, i zatekla 
je samu sebe jedan i dva puta, kako promatra 
ruke s nekom stravom. Kad joj se treći put to 
dogodilo, odlučila se konačno, da uziđe u svoju 
sobu. 

Vojvotkinja je sjedjela kod glasovira sakri- 
vena uzvanicima, koji su je okružili u bučnom 
raspoloženju. 

Jane se umorno okrene i uputi se prema vra- 
tima, ali premda je njezin odlazak bio najdis- 
kretniji, Garth se našao na vratima prije nje. 
Jane nije mogla da shvati, kako se stvorio tamo, 
jer je ustajući da ode primijetila smeđu Gartho- 
vu glavu pokraj glave Myre Ingleby iza sku- 
pine, koja se zgrnula oko vojvotkinje. Garth 
otvori vrata, i Jane iziđe. Željela je jednako da 
mu kaže dvoje: »Kako ste se usudili da postu- 
pate na taj način, koji se tako slabo slalže s dru- 
štvenim obzirima?« ili opet: »Recite mi, što ho- 
ćete da radim, i ja ću to uraditi!« 

Ali nije ipak izustila ni jedne ni druge rečenice. 

Garth pođe za njom u hali, zapali jednu loja- 
nicu i dobaci žigicu Tommy-u, a onda pruži Jani 



ff ihS PROVOD MUŽA NIZOZEMSKE KRALJICE 
obavljen je na neobičan način, jer su prema njegovoj želji mrtvačka 
ko ? a s lijesom i konji bili posve u bjelini 


srebreni svijećnjak. Izgledao je ludo sretan. Ja- 
ne se rasrdila, što se on diči srećom, koju ona 
ne dijeli. Osim 'toga, osjećala je, da treba preki- 
nuti tu intimnu 'šutnju, koja je izražavala toliko 
toga, što nije imalo da se ustali, jer nije moglo 
da se izreče riječima. Uzela je svijećnjak pone- 
što ratobornom kretnjom, a na drugoj stepenici 
okrenula se. 

»Laku noć, Dal,« reče. »Znate li, da gubite 
vojvotkinjino oponašanje gostiju?« 

On je pogleda. Oči mu bljesnuše pri svijetlu 
lojanice, koju je ona držala. 

»Ne!« odgovori. »Ja ne gubim ništa i nikoga. 
Očekivao sam tamo samo, da vi uzađete. Ne ću 
se povratiti u salon. Otići ću u perivoj, da udi- 
šem svježi noćni zrak. Stajat ću pod hrastovima 
i molit ću svoj ružarij. Nijesam znao do večeras, 
da imam ružarij, ali imam ga, imam ga!« 

»Čini mi se, da ih imate dvanaestak,« reče suho 
Jane. 

»U tom se slučaju varate,« odgovori Garth, 
»imam točno jedan, ali taj ima mnogo bisera; 
brojit ću ih, kad budem sam tamo dolje!« 

»A križ?« upita Jane. 

»Nijesam još stigao do njega,« nasmiješi se 
Garth, »moj ružarij nema križa!« 

»Svaki ružarij ima križ, Dal,« reče Jane blago, 
»i ja se bojim, da vam ne bude teško, kad na- 
đete svoj križ!« 


Ali Garth, pun pouzdanja, nije htio da se boji. 

»Kad nađem svoj,« izusti, »nadam se, da ću 
moći . . .« 

Jane nehotice pogleda svoje ruke. On opazi taj 
pogled i nasmiješi se, premda je u isti mah poru- 
menio malo pod tamnom bojom opaljenog lica. 

». . . poći u susret svojem križu!« dovrši on. 

Jane poče da uzlazi stepenicama, ali Garth je 
zadrži. 

»Samo časak, miss Champion! Htio bih da 
vas pitam nešto. Smijem li? Hoćete li me sma- 
trati neuljudnim, drskim, radoznalim?« 

»Po svoj prilici,« reče Jane. »Ali večeras mi 
izgledate neobični nesamo u jednom smislu, tako 
da tri pridjeva više ili manje ne će ništa značiti. 
Pitajte!« 

»Miss Champion, imate li vi ružarij?« 

Jane ga neodlučno pogleda, a onda najednom 
shvati, kamo pitanje cilja. 

»Dragi prijatelju, ne,« odgovori. »Hvala Bogu, 
ja sam ostala postrance od , uspomena, koje tješe 
i pale’. Takve stvari ne ulaze u moj sređeni i ra- 
zumni život, i ja nemam nikakve želje, da ih vi- 
dim ući!« 

»Kako ste dakle mogli da pjevate Ružarij ona- 
ko, kao da svaki stih izražava vaše lično isku- 
stvo, a svaka radost i bol jednu uspomenu, možda 
davnu, ali svakako vlastitu?« 

»Jer ja,« odgovori Jane, »proživljavam uvijek 
začas ono, što pjevam. Tako, da sam večeras, 
dok sam pjevala, imala i ja ružarij. Ali izuzevši 
to i u onome smislu, kako vi mislite, ne, hvala 
Bogu, nemam ga!« 

Garth pređe dvije stepenice, i njegove se oči 
nađoše na visini svijeće. 

»Ali,« prošapta jedva čujno, »kad biste ljubili?« 

Jane razmisli. 

»Jest,« reče, »kad bih ljubila, mislim, da bih 
onako ljubila i da bih osjećala ono, što sam osje- 
ćala kroz onih nekoliko časa.« 

»Dakle ste ipak u romanci bili vi, premda su 
vam uslovi bili nepoznati?« 

»Da, mislim, da jesam,« odvrati Jane, »ukoliko 
se mi uopće možemo posvema osloboditi svojih 
vlastitih uslova. Ali sve je ovo zaista prilično su- 
višno. Laku noć, master Garth!« 

»Još samo riječ, miss Champion! Hoćete li su- 
tra pjevati meni? Hoćete li doći u glazbenu dvo- 
ranu i pjevati mi sve divne stvari, koje želim da 
čujem? I hoćete li mi dozvoliti, da vas u nekim 
pjesmama pratim? Ah, obećajte mi, da ćete doći! 
Obećajte mi, da ćete pjevati sve, što budem htio, 
pa vam večeras ne ću više dosađivati!« 

Gledao ju je očekujući obećanje, a u njegovim 
je očima bilo toliko obožavanja, da je to Janu 
zapanjilo i uznemirilo. 

A onda joj se najednom učini, da je našla rje- 
šenje, i ona se požuri, da ga pruži i sebi i njemu. 

»Ah, dragi prijatelju,« reče, »kakav ste vi to 
umjetnik, i kako je teško nama, običnoj čeljadi 
bez poleta, da shvatimo ćud umjetnika! Eto ste 
mi gotovo zavrtjeli glavom, koja je ipak čvr- 
sta, vašim zanosom za nešto, što vam se pričinilo 
kao savršenstvo zvuka, baš kao što se svaki dan 

Slika desno: 

f MARŠAL HINDENBURG 
kao predsjednik republike na jednoj pro- 
slavi g. 1932. Prvi s lijeve strane na sli- 
ci je general Schleicher, koji je nedavno 
od hitlerovaca umoren 



NJEMAČKA BEZ PREDSJEDNIKA REPUBLIKE 


Baš u dane, kada se navršilo 20 godina, kako 
je Evropu shvatio svjetski rat, u kojem su se 
Njemačka i Austro-Ugarska uhvatile bile u ko- 
štac sa cijelim gotovo svijetom, našle su se Nje- 
mačka i Austrija (ovajputa nesložne) opet u sre- 
dištu evropskih događaja. Dva dana nakon dva- 
desete godišnjice sarajevskog atentata, koji je 
bio uvod u svjetski rat, priredio je Hitler svoj 
poznati pokolj, kojim je dokazao, da je njegov 
pokret doista samo naličje nekulturnog, nečo- 
vječanskog, poganskog boljševizma, koji je isto 
tako krvavo — ali dakako u mnogo većoj mjeri 
— postupao sa nepoćudnim ljudima u Rusiji. Dan 
uoči dvadesete godišnjice, kako je počeo rat 
između Austrougarske i Srbije, eto opet sljed- 
benika Hitlerovih, gdje u Austriji pokušaše dići 
revoluciju i tanetima, koje Hitlerova Njemačka 
šalje austrijskim bundžijama, maknuše s ovoga 
svijeta kancelara Dollfussa zato, što je on htio 
dokazati, da nije cijeli njemački narod podlegao 
hitlerovskoj poganštini, koja je oholost, taj prvi 
glavni grijeh, nacionalizirala i time izazvala pro- 
tiv Njemačke, baš kao što je to bilo i prije 20 
godina, cijeli svijet. A tjedan dana iza Dollfussa 
seli s ovoga svijeta maršal Hindenburg, predsje- 
dnik republike Njemačke, baš u dane, kad je 
prije 20 godina Njemačka navijestila rat Rusiji 
i Francuskoj, rat, u kojem je Hindenburg postao 
vojnički predstavnik Njemačke, da kasnije po- 
stane i glava države. 

Paul Hindenburg, rodom iz Poznanja u da- 
našnjoj Poljskoj, bio je pravi tip pruskoga Ni- 
jemca. Nije mu bilo još ni 20 godina, kad je g. 
1866. ratovao kao mlad oficir protiv Austrije, a 
nekoliko godina zatim bio je među osvajačima 
Pariza i osnivačima njemačkoga carstva. Kao 
vojnik rijetkih sposobnosti uspeo se do general- 
ske časti, a kad mu je bilo 65 godina penzioni- 

rao ga je car Vilim godine 1911. samo zato, što 
se u jednim manevrima usudio »pobijediti« nje- 
ga, ponosnoga cara, koji nije podnosio, da netko 
bude bolji vojskovođa od njega. I taj oholi car 
morao je 4 godine kasnije, kad je bio zaglibio u 
svjetskom ratu te nije znao kuda, pozvati sta- 
rog Hindenburga i predati mu u ruke vojničku 
sudbinu Njemačke. Hindenburg se u svjetskom 
ratu pokazaG nesamo kao sjajan vojskovođa, 
nego je i poslije njemačkoga sloma, kad su svi 
bili izgubili glavu, on jedini sačuvao prisutnost 
duha, u redu povukao njemačku vojsku s rati- 
šta i stavio se u službu njemačkoj republici. A 
njemačka republika izabrala ga je za uzvrat ne- 
koliko godina kasnije (godine 1925.) svojim su- 
verenom. To je on ostao eto do svoje smrti 2. 
kolovoza o. g. Još nekoliko sati prije nego je 
izdahnuo, tražio je, da potpiše jedan državni 
akt, jer je do* posljednjeg daha htio izvršiti 
dužnost, koju je primio od svog naroda. 

Hindenburgova Njemačka znala je sebi i za 
vrijeme svjetskoga rata i za vrijeme njegova 
predsjednikovanja pribaviti poštovanje i kod 
prijatelja i kod neprijatelja. Najveća njegova 
državnička pogreška je bila, što je za volju pru- 
skih veleposjednika g. 1932. srušio s kancelar- 
skog mjesta Briminga, pod Kojim je i Hinden- 
burgov ugled u svijetu dosegao vrhunac. S pa- 
dom Briiningovim stala je i Hindenburgova zvi- 
jezda gasnuti, dok nije eto ugasnula sasvim u / 

dane, u koje je Hitleru uspjelo izolirati Njema- 
čku od ostalog svijeta više, nego što je to uspjelo 
caru Vilimu prije 20 godina. 



ŽENA U DIPLOMACIJI 


Jedna od najpoznatijih fran- 
cuskih riječi među ženskim svi- 
jem izvan Francuske jest riječ ri- 
chelieu (čitaj: rišlje), a služi kao 
naziv jednog poznatog ručnog 
rada. Međutim malo ima žena, 
koje radeći takav »rišlje« znadu, 
da se isto tako, to jest Richelieu 
(Rišlje), zvao i jedan od najzna- 
menitijih francuskih političara 
tamo prije trista godina, koji je 
svojom vještom politikom, u če- 
mu mu tada nije bilo premca u 
cijeloj Evropi, pribavio Francu- 
skoj prvenstvo među svim evrop- 
skim državama, a to prvenstvo 
zadržala je ona na evropskom 
kopnu sve do danas. Taj politi- 
čar Richelieu (Rišlje) bio je ka- 
tolički svećenik, vrlo mlad je 
postao biskup, a kad je imao 31 
godinu, postao je prvi put mi- 
nistar. Ministrovao je dvije go- 
dine, a onda ga njegovi politički 
protivnici prognaše. Bilo mu je 
tek 37 godina, kad je postao 
kardinal, a dvije godine kasnije 
opet francuski ministar. Odsad 
je taj kardinal ministar punih 18 
godina do svoje smrti bio pravi 
vladar Francuske i držao sve 
konce evropske politike u svojim 
rukama. 

Za tog slavnog kardinala mi- 
nistra počela se upotrebljavati 
riječ »diplomacija«, pa su diplo- 
matima nazvani oni političari, 
koji zastupaju svoju državu u 

SVILA * ŠTOFOVI 

drugim državama stvarajući i po- 
državajući međunarodne veze. 
Sasvim je razumljivo, da diplo- 
mati imadu vrlo tešku službu: o 
njima zavisi mnogo, da li će biti 
mir i prijateljstvo među država- 
ma, a često je nespretnost ili be- 
savjesnost raznih diplomata bila 
kriva, da je dolazilo do rata. Di- 
plomati rade i dogovaraju se 
uvijek tajno, pa se zato na pri- 
mjer može često čuti, da je ta 
tajna diplomacija skrivila svjet- 
ski rat, koji se zametnuo ravno 
prije 20 godina i upropastio to- 
like milijune ljudi. Da diploma- 
cija ostane tajna, mora biti če- 
sto vrlo lukava. Zato se često 
za čovjeka, koji dobro smišlje- 
nim načinom zna doći do svoga 
cilja, kaže, da je dobar »diplo- 
mata«. Već djecu katkada tako 
nazivamo. A i mnogim djevoj- 
kama i ženama se u njihovu od- 
nosu prema muškarcima često 
priznaje »diplomatska« vještina. 

Pa ipak — premda se nama že- 
nama u običnom životu priznaje 
»diplomatska« sposobnost, još 
uvijek su žene u diplomaciji za- 
postavljene. Međunarodna diplo- 
macija je sva (osim jedne ili 
dvije iznimke) u muškim ruka- 
ma. Tek neke osobito nadarene 
žene uspjele su u prošlosti i sa- 
dašnjosti prodrijeti, da je i nji- 
hova riječ u diplomaciji dolazila 
katkada do odlučnog utjecaja. 

Jedna od prvih pravih diplo- 
matkinja bila je Katarina Ara- 
gonska, kći španjolskoga kralja 
Ferdinanda Katoličkoga (1452. 
do 151C.): ona je bila udata za 
engleskoga prijestolonasljedni- 
ka Artura, a kad je taj nakon 
šestmjesečnog braka umro, pre- 
udala se za njegova brata Hen- 
rika, pa joj je otac povjerio, da 
na dvoru engleskoga kralja Hen- 
rika VII. zastupa Španjolsku. 
Kad je njezin muž kao kralj 
Henrik VIII. kasnije protiv nje- 
na nastojanja ušao u rat protiv 
njezina oca, bit će, da je i taj 
njen diplomatski neuspjeh pri- 
donio k tomu, što je Henrik 
VIII. htio pošto-poto provesti 
rastavu braka s njome te je po- 
radi toga otpao od katoličke 


Crkve i povukao za sobom svu 
Englesku. 

Neobičnom diplomatskom vje- 
štinom istakla se slavna francu- 
ska spisateljica Madame de 
Stael početkom 19. stoljeća. Za- 
pravo je bila samo žena jednog 
švedskog diplomate, ali već to 
joj je dalo prilike za utjecaj na 
polju diplomacije. Ona je svoju 
posebnu zadaću nazirala u tom, 
da podiže otpor protiv tadanjeg 
svemoćnog cara Napoleona, pa 
je okupljala njegove protivnike 
oko sebe, davala im savjete i 
napokon je doživjela pad Napo- 
leonov. U isto vrijeme živjela je 
u Rusiji druga jedna diplomat- 
ski sposobna žena^. Julijana Krii- 
dener, koja se zanosila za ideju 
svjetskoga mira te je preko ru- 
skog cara Aleksandra uspjela, 
da je 26. rujna 1815. bio između 
Rusije, Austrije i Pruske stvo- 
ren Sveti Savez (Sveta Alijansa), 
kojoj su pristupile skoro sve ta- 
danje evropske države: bila je 
to neka vrsta Lige Naroda, kao 
što danas postoji u Ženevi, sa- 
mo što se taj Sveti Savez već za 
nekoliko godina opet raspao. 

Dobre diplomatkinje bile su 
krajem 19. stoljeća majke dviju 
evropskih kraljeva. Jedna je bila 
Klementina Koburška, baka sa- 
dašnjeg bugarskoga kralja, ko- 
ja je postigla, da je Koburška 

dinastija došla na bugarski pri- 
jesto. A druga je bila španjol- 
ska kraljica Marija Kristina, 
majka bivšega kralja Alfonza 
XIII. 

Međutim kako se žene diplo- 
matkinje javljaju i opet iščeza- 
vaju s diplomatskog poprišta 
'povlačeći se u obiteljsku tišinu, 
pokazuje slučaj jedne poratne 
mlade i vrlo sposobne bugarske 
diplomatkinje. Na mirovnoj kon- 
ferenciji iza svjetskoga rata sje- 
dila je u bugarskoj delegaciji 
kao tajnica krasna mlada dje- 
vojka, Nadežda Stančov, kći bu- 
garskog poslanika u Londonu. 
Pobudila je pažnju nesamo svo- 
jom ljepotom, nego još više svo- 
jom spretnošća, obrazovanošću, 
znanjem pet jezika i brzim sna- 
laženjem u svakoj situaciji. Vi- 
djelo se, da je u nje pravi diplo- 
matski talenat. Kasnije je isto 
tako bila na đenovskoj konfe- 
renciji g. 1912., a tada je postala 
tajnica bugarskog poslanstva u 
Washingtonu u Americi. Neko- 
liko godina iza toga ne čujemo 
više za nju ništa: zaljubila se u 
jednog Engleza, udala i završila 
svoju diplomatsku karijeru. 

Iako je ženi u prvom redu 
mjesto u tihom obiteljskom ži- 
votu, ne valja podcjenjivati nje- 
no značenje i u javnom životu. 
A tu bi se istakao i po koji žen- 
ski talenat na polju diplomacije, 
kad bi za to bilo više prilike. 

L] UD MILA VRŠO VS Kl 

Kućanstvo 

Uklanjanje uljene boje s prozora. 

Kad se bojadiše okvir na prozoru, 
obično se zamaže uljenom bojom i 
koji dio stakla. Pranje toplom vodom 
ne uklanja tih masnih mrlja. Pa šta 
ćemo sada? Uzmi terpentina i na- 
topi koju kap na masnu mrlju. Zatim 
lstari to mjesto pamučnom krpom, 
koju si prije zamočio u terpentin. 
Terpentin rastavlja boju veoma brzo, 
pa će trenjem ubrzo nestati mrlje, 
koja je postala od masne boje. 

Izvrstan ljepak. Za lijepljenje pa- 
pira, drveta, porculana i t. d. na- 
pravit ćemo izvrsno ljepilo na ovaj 
način: Ljeti i jeseni nalazi se puno 
smolice na trešnjevu, višnjevu, kaj- 
sijevu, breskovu i šljivovu deblu. Ta 
je smolica svijetle ili tamne boje. 
Skini je s debla, metni u bocu i na- 
lij na nju vodu. Ubrzo će se smolica 
rastopiti; tim prije, ako si je usitnio 
i zalio toplom vodom. Tako priređen 
ljepak bolji je od svakog drugog, 
koji se kupuje u dućanima za skup 


NAKON i.ISPlTA OVOGODIŠNJE DOMAĆINSKE ŠKOLE U SL. POŽEGI 
Učiteljice i ucenice sa. svojom ravnateljicom č. s. Tekloin Delač te s nekim roditeljima učenica 

i drugim odličnicima 


Ći vcutL fj&frtaVo- / 

1. Što je bio po zanimanju hrvat- 
ski kazališni glumac Andrija Fijan 
prije nego li je postao glumac? 

2. Gdje je, kada i u kojoj ulozi 
nastupio prvi put hrvatski kazališni 
umjetnik Andrija Fijan? 

3. Gdje i kada je umro znameniti 
Hrvat Ruđer Bošković? 

4. Što je »Kalevala«? 

5. Što je Sampo? 

6. Kako Finci nazivaju svoje glav- 
no narodno glazbalo? 

7. Što je »zemlja Suoma«? 

ODGOVORI IZ BROJA 30. 

1. U početku IV. stoljeća p.rije Isu- 
krsta počeli su Grci, kao uređeni na- 
seljenici, osnivati svoje naseobine po 
Dalmaciji. 

2. Grčka se naseobina na otoku 
Korčuli Korkyra Melaina (hrvatski: 
Crna Korčula) nalazila na mjestu kor- 
čulanskog sela Lumbarde. Po njoj se 
nazivao i čitav otok. 

3. Jadranski se otok Korčula u gr- 
čko doba nazivao Crna Korčula (Kor- 
kyra Melaina) zbog svojih velikih i 
lijepih šuma sredozemne crnogorice. 

4. Granica je rimske pokrajine Dal- 
macije tekla od rijeke Raše do mora 
na zapadu, do rijeke Mata na jugu, 
preko Drine na istoku i južno od 
Save na sjeveru. 

5. Rimske naseobine u Dalmaciji: 
Salona (Solin), Narona (Vid) i Epi- 
daurum (Cavtat) bijahu utemeljene 
u čast Julija Cezara. To su Julijeve 
naseobine (coloniae Iuliae), Jader (Za- 
dar) je utemeljen u čast cara Augu- 
sta. To je naseobina Augustova, dok 
se naslovom naseobina Klaudijeva ki- 
tio Aequum (Čitluk kraj Sinja). 

6. Poznata su dva smještaja rimske 
vojske u Dalmaciji i to: brijeg Gar- 
dun kraj Trilja i Ivaševac kraj Kista- 
nja. U prvom je stajala VII. legija, a 
u drugom XI. legija. 

7. Rimska pokrajina Dalmacija kroz 

cijelo doba rimske vlasti nad njom 
nije dala^ni jednog latinskog književ- 
nika i učenjaka, izuzev svetog Jero- 
lima. M. T. M. 


novac, i stoji samo malo truda oko 
sabiranja. I. S. 

Jelovnik 

Roščići punjeni šunkom. Umijesi 
vrlo jednostavno krumpirovo tijesto 
od 20 dkg brašna, 20 dkg maslaca, 
20 dkg kuhanog i zgnječenog krum- 
pira. Tijesto malo osoli, dobro iz- 
radi i pusti % sata počivati. Među- 
tim napravi ovaj nadjev: skosaj 15 
dkg šunke, dodaj jedno jaje, žlicu 
kisele vrhnje i malo papra. Tijesto 
dosta tanko izvaljaj, izreži u jednake 
pačelvorine, stavi u svaku pačetvo- 
rinu nešto nadjeva, zavij u roščić i 
meini u polivenu tepsiju peći. Peci 
kod dosta jake vatre. Serviraj uz 
koji topli «lani puding ili uz čaj. 


ČASNA SESTRA TEKLA DELAČ, 
predstojnica samostana milosrdnica u SI. Po- 
žegi, otputovala je 12. srpnja s prvim hrvat- 
skim milosrdnicama u Buenos Aires, da ondje 
započnu blagotvorno djelovanje među Hrva- 
tima iseljenicima 

Dječja priča ČAROBNI KAMEN 


Bio jednom kamenar, koji je putovao godinu 
i mjesec dana, dok je stigao u kamenolom, koji 
mu je označio veliki Mudrac i u kojemu se na- 
lazio čarobni kamen. Kamenar je lomio i lomio 
kamenje kroz čitavi mjesec dana, ali su mu do- 
skora klonule snage. Čarobni kamen, koji mu 
je mogao vratiti zdravlje, snagu i bogatstvo, 
bio je tu, ali ga on nije mogao otkriti — i mo- 
rao je umrijeti. 

Dok je ležao na goloj zemlji, u zadnjim trza- 
jima života, prođe tuda neki kočijaš. 

»Čuješ,« reče mu kamenar, »uzmi na svoja 
kola sve ovo kamenje i ponesi ga velikom Mu- 
dracu. On znade raspoznati čarobni kamen iz- 
među svih ostalih. Ali najprije mi moraš obe- 
ćati, da ćeš sreću, koju ti bude donio čarobni 
kamen, napola podijeliti s ovim mojim sinči- 
ćem . . .« 

Kamenar umre, a kočijaš još natovari kame- 
nje na kola, uzme kamenareva sinčića i pođe 
naznačenim pravcem prema mjestu, gdje se na- 
lazio dvorac velikog Mudraca. 

Išli su, išli i išli ... i došli do kuće Razmišlja- 
nja. U njoj je stanovao veliki Mudrac. Bio je 
vrlo star i poznavao je sve tajne zemlje, ljudi 
i čaranja. 

Veliki Mudrac pogleda redom čitavo kamenje, 
metne na stranu tri kamenčića, — koji se nisu 
ni u čemu razlikovali od drugih, — zapuše u 
njih i na taj dah jedan između njih sav zablista. 

Veliki Mudrac reče: 

»Evo, ovo je čarobni kamen! No zapamti, 
čaroban je samo za dobre i zahvalne duše.« 

Kočijaš zahvali i sav zadovoljan otiđe. 

Imao je čarobni kamen! (Mogao je postati 
najbogatiji čovjek u selu, imati svinja i konja, 
zemlje i dvoraca i svakakvih dragocjenosti! 

Da okuša moć čarobnog kamena, udari po^ 
njemu zglavkom prsta i reče: 

»Stol s pripremljenim ručkom!« 

I eto se odmah pojavi stol pun svakog bla- 
ga Božjega: oečeni purani, slatko voće, naj- 
bolja vina. Kočijaš je bio gladan kao vuk i 
upravo je htio da započne jesti, kad osjeti, da 
ga netko vuče za rukav. 

To je bio kamenarev sinčić. 


»Mogu li i ja jesti? Stol s jelima došao je 
po čarobnom kamenu, a čarobni je kamen iz- 
vadio u kamenolomu moj otac!« 

Kočijaš je već bio zaboravio dječaka i kad 
je čuo, da je spomenuo kamenara, namrgodi 
se. Dozvolio je, da dječak jede i pije. no među« 
tim je u sebi mrmljao: 

»Koji si ti dosadnik i bezobraznik! Da, tvoj 
je otac izvadio kamen, ali ja sam natovario ka- 
menje na kola i ponio ih do velikog Mudraca!« 

Kad je kočijaš prestao s jelom, sav zadovo- 
ljan htio je da još jednom okuša moć svoga 
kamena te i opet udari po njemu zglavkom 
prsta: 

»rftio bih namjesto svojih kola imati kočiju 
sa svilenim jastucima i s dva bijela konja.« 

Nije bio pravo ni dorekao, a već je pred njim 
stajala kočija s mekim svilenim jastucima i s dva 
bijela konja. 

Upravo je htio da se popne u kočiju, kad i 
opet osjeti, da ga netko vuče za rukav. 

»Mogu li se i ja popeti na kočiju? Nju ti je 
dao čarobni kamen, a čarobni je kamen isko- 
pao moj otac!« 

Kočijaš ga pusti da se popne, ali dok su pu- 
tovali, razmišljao je: 

»Baš je nepodnosiv ovaj deran, moram ga se 
riješiti!« 

Međutim je dječak zadrijemao i zaspao kao 
kamen. Kočijaš zaustavi kočiju, posve polako 
uzme dječaka i metne ga na rub ceste, a da ga 
nije ni probudio. 

»Ostani tu, moj dječače, tako ćeš se naučiti pri- 
stojnosti!« 

Opet se popne na kočiju, pođe kući, metne ka- 
men u krevet i zaspi. 

Kad se ujutro probudio, pretraži krevet, ali 
kamena više nije bilo. 

»Što tražiš?« upita ga žena. 

»Oh, ništa! Moram ga naći! Sinoć sam donio 
kući jedan kamen . . .« 

»Zastalno onaj, što nam je bio u krevetu! 
No ja sam se probudila, našla ga i bacila kroz 
prozor.« 

»Ah, nesretnice, nesretnice!« i kočijaš si je 
čupao kosu i pesnicama se prijetio ženi. »Bacila 

UZAJAMNO OSIGURAVAJUĆE DRUŠTVO | 



Palača Uzajamnog osig. društva 
u Ljubljani 


Osnovano godine 190 0. u Ljubljani 

Kao takovo jest potpuno naše domaće društvo i jedino utemeljeno strogo na principu 
uzajamnosti, zato pruža potpunu garanciju osiguranicima. — PRIMA: u osiguranje ne- 
kretnine i pokretnine protiv šteta od požara i groma, staklo, staklene ploče i zvona protiv 
šteta puknuća i rasprsnuća, te osiguranja protiv provalne krađe. ŽIVOTNA osiguranja u 
svim kombinacijama, miraz djeci, preskrba za starost, te pučka osiguranja bez liječničke 
pregledbe do Din 20.000. — Tražite prospekte! — Sve uz najpovoljnije uvjete. 

Pouzdani zastupnici primaju se uz dobre uvjete. 

Sve upute i obrazloženja davaju: 

PODRUŽNICE odnosno GLAVNA ZASTUPSTVA: 

Zagreb, Starčevićev trg broj 6. — Telefon broj 25-57 
Beograd, Vaše Čarapića ulica broj 10 Sarajevo, Vojvode Stepe Obala broj 42 

Split, Ulica 11. puka broj 22 Celje, Vodnikova ulica broj 2 

Glavni zastupnici u* svim većim mjestima naše države kao i mjesni povjerenici 

si čarobni kamen! Čarobni kamen, koji nam je 
mogao pripremati jela, stvoriti nam dvorce, na- 
baviti sluge i učiniti nas plemićima!« 

Kočijaš odmah pođe u dvorište da potraži ča- 
robni kamen, no on se nalazio u velikoj hrpi 
drugog kamenja i kočijaš ga nikako nije mogao 
raspoznati. 

Kočijaš natovari čitavu hrpu kamenja na kola 
i ponese je pred velikog Mudraca, ali nije zapa- 
zio, da je dragocjeni kamen skliznuo s kola u 
prašinu ceste i to upravo na onom mjestu, gdje 
je prošle noći bio ostavio kamenareva sina. 

»Veliki Mudrače,« reče kočijaš, kad se našao 
pred starcem, »u zabuni je moja žena bacila 
čarobni kamen među ostalo kamenje pa ga više 
ne znam pronaći.« 

Veliki Mudrac pogleda kamenje i reče: 

»Ne, ovdje nema kamena! Pao je — i ti ga 
više ne ćeš naći, jer sam te upozorio, da ga mo- 
raš upotrebiti s dobrim i zahvalnim srcem.« 

Kočijaš si iščupa i ono malo kose, koja mu je 
preostala, i očajan otide razmišljajući, kako je 
mogao postati plemić i imati dvorac, a kako će 
naprotiv zauvijek ostati samo — kočijaš. 

No ostavimo kočijaša! 

Međutim se kamenarev sin toga jutra probu- 
dio i vidio, da je na cesti. Bilo mu je jasno, da 
kočijaš ne će da za nj znade. 

»Vidi se, da je kočijaš zao čovjek, i ja sam 
sretan, da mogu biti sam: sad ću potražiti kakvo 
zaposlenje.« 

Tuda je prolazio zidar i dječak ga zapita: 

»Majstore, hoćete li me uzeti sa sobom, da ne 
umrem od gladi?« 

»Malen si! Što ti možeš raditi? Uzet ću te, ali 
pamti, da ćeš mi morati nositi vodu, praviti 
vapno i klesati kamanje, jesi li razumio?« 

»Jesam, sve ću vam raditi!« 

»I svakog dana — u ranu zoru — treba da 
prije svih budeš na nogama, prije nego pijetli 
zapjevaju.« 

»Budite bez brige, radit ću za svoje dobro!« 

Na svršetku dana bio bi tako umoran, da bi 
zaspao kao kamen, pa bi rado i u zoru proslije- 
dio svoj san. Ali bi svakog jutra uranile lasta- 
vice, cvrkutale mu i kljunom ga svojim udarale, 
dok bi se probudio. On bi protrljao oči, nasmi- 
ješio se i rekao: 

»Hvala, drage jutarnje lastavice, koje ste me 
probudile.« 

¥ Tvrdoglavost i lijenost su dva 
slaba svojstva! 

Mnogo toga bi se dalo popraviti, da ljudi nisu lijeni i 
tvrdoglavi. Vi ste takav! Vi dobro znate, da je Radenska 
kiselica vanredna za piće, za zdravlje dobra, te liječi 
mnogu bolest, dok nije jako zastarjela, pa ipak još do 
danas niste poslali svoju adresu na jednoj dopisnici, da 
Vam se pošalje cjenik za dobavu kiselice, opširnu bro- 
šuru o njoj, te kupališni (banjski) prospekt. Sve dobijete 
badava! Ne budite taiko lijeni, radi se o Vašemu zdravlju 
i dobrom osjećanju. Pošaljite još danas svoju adresu 
na: Kupalište i Lječilište Slatina Radenci, Slovenija. 
Glavni zastupnik za Zagreb i okolicu: Ljubljanska ul. 5. 
Telefon 36—31. 


I počeo bi raditi: nosio je vodu, pravio vapno, 
klesao kamenje i pripremao opeke. 

I lastavice su pravile svoje malo gnijezdo pod 
strehom, nosile su blato i slamu te se činilo, da 
nastojeći oko svog posla hrabre onog dječaka. 

»Promislite! Bio je jedan čarobni kamen,« pri- 
povijedao je mali kamenar lastavicama, »prona- 
šao ga je moj otac! Dosta je bilo kazati: stole, 
napuni se jelom — i stol bi se napunio; kočijo, 
dođi — i kočija bi došla; kućo, sazidaj se • — i 
kuća bi se sazidala! Oh, ja bih bio gradio kuće 
za ljude i gnijezda za lastavice . . .« 



VELIKI MUDRAC POGLEDA KAMENJEf. . . 


»Ovaj je dječak lud! Govori s lastavicama,« 
reče zidar. 

No činilo se, da ga lastavice razumiju; toliko 
su cvrkutale okolo njega. 

Jednoga dana reče dječak zidaru: 

»Lastavice su radišnije nego ljudi. Gledajte, 
njihovo je gnijezdo već gotovo, a vaša kuća, 
' vrlo slabo napreduje.« 

»Eh, moj dječače, lastavičja je kuća gotova, 
no hoćeš li da vidiš, kako je se može lako uni- 
štiti?« i zidar uzme sa zemlje jedan kamen... 
— A to je upravo bio čarobni kamen, koji je 
skupa s tolikim drugim kamenjem zidar donio 
da podigne zid. 

»Oh,« zamoli dječak, za ljubav Božju, nemojte 
ga baciti put gnijezda! Lastavice su dobre, ju- 
trom me bude, dolaze da piju u mom lončiću, 
prave mi društvo . . .« 

»Ej, šta misliš, da ja marim za tvoje ludorije! 
Jedan, dva, tri . . .« i zidar praćkom baci kamen 
prema gnijezdu. p. l. CARRARA 

(Svršit će se.) 


613 






$ate>— — 

U kazalištu. »Došao sam da vidm 
ovu slavnu pjevačicu . . .« 

»Valjda, si htio reći, da čuješ . . . 

»Ne, upravo da vidim, jer sam 
ogluhnuo.« 

Savjet. »Kako ću se osloboditi kr- 
Tova, koji su mi cijelu livadu uni- 
štili?« 

»Pustite me da se dignem,« odgo- 
vori zbunjeno siromah. »Ja ću vam 
pomoći tražiti, a ako nađemo, podi- 
jelit ćemo. Ali bojim se, da će biti 
sve uzalud.« 

Kavalir. Prijatelj se oprašta s pri- 
jateljem i poziva ga sutra na ručak. 

»Dobro, vrlo rado, ali molim te de- 
set dinara.« 

»Zašto?« 

»Već deseti put idem tebi na ru- 
čak, a nijedamput nisam donio tvo- 
joj gospođi buket.« 

U antikvarijatu. Đak: »Kupite ovaj 
roman! Trebam novaca.« 

Antikvar: »Žao mi je, ali ja 
kupujem samo čitave biblioteke.« 

Đak: »Pa to i jest moja čitava bi- 
blioteka!« 

Suvremeno. Učitelj: »No, Ivica, 
ti si ipak u školi, a molio si za da- 
nas dopust, jer da će ti se sestra za- 
ručiti? « 

'Ivica: i»Da, gospodine učitelju, 
ali — on nije došao!...« 

Uvijek služben. Detektiv (za 
vrijeme objeda svojoj ženi): »Zar si 
uzela novu služavku?« 

Žena: »Po čemu ti to sudiš?« 

Detektiv: »Vidim nepoznati oti- 
sak palca na svom tanjuru.« 

Razgovor. Ona: »Mora se priznati, 
da je svijet u novije doba silno uz- 
napredovao. Izumljen je brzojav bez 

žica, barut bez dima, vožnja bez 
predprege itd., itd.« 

On: »Ipak još nešto fali!« 

Ona: »A što to?« 

On: »Miraz bez žene...« 

Čudno. Poštar (seljakinji): »Taj 
je list pretežak. Treba da prilijepite 
još jednu marku!« 

Seljakinja: »Em bu onda još 
teži.« 

Brojka trinaest. Gost: »Slušajte, 
konobaru! Vi ste se prevarili u ra- 
čunu. Ja imam platiti trinaest dinara, 
a ne četrnaest.« 

Konobar: »Oprostite, gospodine! 
Ali ja sam držao, da ste prazno- 
vjerni.« 

Astronomija. M a r u š k a: »Zdra- 
vo! Što je nova? Što radiš cijeli dan?« 

Emilija: Ah! Sada se bavim 
astronomijom.« 

Maruška: Kako to???« 

Emilija: »Jednostavno. Kako sa- 
da stanujemo kraj garnizona, bavim 
se odgonetanjem zvijezda, što ih no- 
se časnici i podčasnici.« 

Utješno. Kupac: Uostalom, kuća 
mi se dopada, samo joj je, vidite, ona 
tvornica nekako odviše blizu.« 

Prodavač: »U tom pogledu bu- 
dite posve mirni. To je tvornica ba- 
ruta, koja svaki čas lako može od- 
letiti u zrak!« 


ŠAH 

Problem broj 30 



Bijeli matira u dva poteza 




26. srpnja. Italija šalje vojsku na 
granicu Austrije za obranu od 
Njemačke. 

27. Nakon neuspjele revolucije u Au- 
striji hitlerovci bježe u Jugoslaviju. 

28. Na Dollfussovu veličanstvenom 
sprovodu zastupane sve države, 
samo nije Njemačka. 

29. U Zagrebu umro dr don Frane 
Bulić. — Siamski kralj i kraljica 
u Pragu. — Novim austrijskim 
kancelarom (predsjednikom vla- 
de) posta dr Kurt Schuschnigg, 
koji je po idejama Dollfussu naj- 
bliži. 

30. Estonija, Letonija i Litva pristaju 
uz istočni pakt. 

1. kolovoza: Japan traži jedna- 
ko jaku mornaricu kao Engleska i 
Amerika. 

2. Umro maršal Hindenburg, pred- 
sjednik republike Njemačke. 

3. Bugarski predsjednik vlade Geor- 
gijev izjavljuje, da će uvesti kor- 
porativno uređenje države. 


Pranje kose 

Vrlo je važno za njegu kose, čime se ista 
pere, zato valja osobitu pažnju posvetiti 
izboru sredstva za pranje kose. Kao oso- 
bito pouzdan za pranje kose jest 

Shampo - kosoper od Kopriva 



Pravi proizvod nosi zaštitni znak. 
Cijena dvostrukom obroku t. j. za dva 
pranja samo Din 3- — . Pošto tko unaprijed 
šalje Din 10'— dobiva listovnom poštom 
3 dvostruka omota po Din 3*— franko. 

Kaptolska ljekarna sv. Mariji osno- 
vana g. 1599. u Opatovini 7 
VLATKO BARTULIĆ, Zagreb, Dolac 
kraj Tržnice 


DOBRIJANOV AUTOMOBIL 



Dobri čika već se sprema 
na zabavu milu: 
cijelog dana vozit će se 
u automobilu! 


Brže nego hitra lađa 
uz obalu juri, 
od straha mu niz obraze 
znoj potokom curi . . . 


Auto je njegov brži 
i od brzog vlaka, 
jedva nam se čika vidi 
sred prašnog oblaka... 


A na večer sav je smeten 
i boli ga glava, 
zbog jurnjave tako silne 
ne može da spava . . . 

IZ BULIĆEVE BORBE PROTIV SPOMENIKA GRGURA NINSKOO 
U SPLITSKOM PERISTILU 

Latinske riječi, koje je Don Frane napisao našem glavnom uredniku na razglednici« 
glase u prijevodu; , Pogrda na svetome mjestu 11 po Danijelu proroku. D, F. B. 


Desno : ODLOMAK IZ AMATERSKOG KINO-FILMA 
na kojem je naš glavni urednik snimio Don Franu Bulića g. 1931. prigodom euhari- 
stijskoga kongresa u Zagrebu 

KRIŽALJKA 



HONOMIN 


(s zadnjim slovima) 

Zadnja slova dva na kraju, 
Drugome početak daju. 

Pogansko sam neko biće, 
'.Spominju me grčke priče. 
/Potomak plemena stara. 
Židovskog ime vladara. 

Kaži neku zmiju sada. 

Među divlje pleme spada. 
Taljanska sam neka rijeka. 

Dio zdravoga čovjeka. 

Grčki alfabet poznade. 

(Prvo dijete reći znade. 


TORBICE 

Fuzy-Kov6©zi 

u svim veličinama 

TOBIE U SPISE (IITEHTliE), MVtlME. TORBICI 

za dame 1 sve vrsti kožnate robe 
Sada i 

Nova zgrada Zaklade, 

ugao Ilice i baruna Jelačića. 


Vodoravno: 1. Naziv za konja. 
3. Prijedlog. 4. mjera. 10. Pokazuje 
vrijeme. 11. Insekt. 12. Ima drvo. 14. 
Halogeni elemenat. 18. Vrst psa. 22. 
Grad na Balkanskom poluotoku. 23. 
Ptica. 26. Bode. 28. Muško ime. 29. 
Rijeka u Italiji. 

Okomito. 1. Roman od Sienkie- 
wicza. 2. Muško ime. 5. Karta. 6. 
Veznik. 7. Stavlja se u sobu. 8. Bolni 
uzvik. 9. Drvo. 11. ima u gradu. 12. 
Zvijer. 13. Žensko ime. 14. Zbor pje- 
vača. 15. Ima ovca. 16. Prijedlog. 17. 
Grčko slovo. 19. Ima lovac. 20. Upo- 
trebljava se za pisanje. 21. Ime iz bi- 
blije. 23. Riba. 24. Zamjenica. 25. 
Muško ime. 27. Geografski pojam. 


| ¥ 14<>0 dinara 1 . V. — 20. 

VI. te 1. IX. — 15. X. stoji Vas dvade- 
setdnevni boravak u Slatini Radenci. 
Stan, hrana (obična ili dijetna), kupa- 
nje, dva liječnička pregleda (Rentgen 
itd.) analiza mokraće i sve takse ura- 
čunate. Možete si Vi pretsaviti užitak 
i djelovanje na zdravlje, kupati se 
u čuvenoj Raden-skoj kiselici? Liječi 
mnoge bolesti srca, bubrega, jetara, 
želuca, viški tlak, giht, sklerozu, smet- 
nje starosti, kamence, unutrašnje žli- 
jezde. Tražite opširan prospekt. Bes- 
platno. Kupalište i Lječilište Slatina 
Radenci, Slovenija. Glavni zastupnik 
za Zagreb i okolicu. Ljubljanska ulica 
broj 5, Telefon broj 36-— 31. 


REBUS 

TISKARA S PRIMITIVNIM STROJEVIMA 
U BREGOVITOM AFRIKOM KRAJU 
- KILIMANDŽ^f 0 4 
I afrički Crnci, do kojih je doprlo nelto evrop- 
ske kulture, hoćfe da imadu svoje novine, pa 
su sebi načinili evo ovakvu tiskaru, u kojoj 
na najprimitivniji način tiskaju novine za 
svoje čitaoce 


Slika dolje: 

REKONSTRUKCIJA OUTENBERGOVE TISKARE 
Izumitelj tiska Outenberg radio je po prilici u ovakvoj ti- 
skari, kakvu su rekonstruirali i postavili u Gutenbergov 
muzej u njegovu rodnom gradu Mainzu u Njemačkoj 


NEKADANJA KAPUCJNSKA TISKARA 
„MIRIAM® NA RIJECI PRIJE 
SVJETSKOG RATA 
Ta je tiskara bila prije dvadeset godina glavno 
rasadiste hrvatstva na Rijeci, te su se u njoj 
tiskale „Riječke Novine®, tadanji jedini hrvat- 
ski katolički dnevnik, zatim popularni pučki 
vjerski mjesečnik »Naša Gospa Lurdska* i 
mnogi drugi listovi i knjige. Tu su tiskaru 
osnovali i uzdržavali hrvatski kapucini, a 
kad je Rijeka potpala pod Talijane, došli su 
I u riječki kapucinski samostan talijanski 
kapucini, koji su tiskaru „Miriam* demonti- 
rali, neke strojeve prodaii, a druge otpremili 
u kapucinsku tiskaru u Ankonu u Italiju. Ta- 
ko je prestala postojati ta riječka hrvatska 
tiskara, koja je toliko dobra učinila našoj 
narodnoj stvari i katoličkoj stvari uopće. 
Njezinu idejnu baštinu djelomično je preu- 
zelo Jeronimsko Književno Društvo u Zagrebu 



1 1 us trovani tjednik „Obitelj u izlazi svake nedjelje. Pretplata 30 Din na tri mjeseca, za inozemstvo 4 dolara godišnje . Pretplata se plaća unaprijed 
Rukopisi še ne Vraćaju. „ Obitelj * izdaje Konzorcij Kuća Dobre Štampe. Za izdavača i uredništvo odgovara Dr Josip Andrić, glavni urednik „Obitelji" 
Zagreb, Trenkova l. Adresa uredništva i uprave „Obitelji* : Zagreb, Trg Kralja Tomislava 21. Ttlefon 54-17 . Ček. rač. pošt . šted. br. 33.536° 

, . „Obitelj* se tiska a Tiskari Narodnih Novina u Zagrebu. Za tiskaru odgovar a V. Kirin , Deželićeva ul. 2. * 




